b'\n_START_ARTICLE_\nP\xc3\xa9ter Eckstein-Kov\xc3\xa1cs\n_START_SECTION_\nCariera politic\xc4\x83\n_START_PARAGRAPH_\n\xc3\x8entre 1990-1992 a fost deputat UDMR de Cluj. \xc3\x8en perioada 1992-1996 a fost consilier local \xc3\xaen municipiul Cluj, \xc3\xaen timpul primului mandat de primar al lui Gheorghe Funar._NEWLINE_\xc3\x8en perioada 1996-2008 P\xc3\xa9ter Eckstein-Kov\xc3\xa1cs a fost senator de Cluj din partea UDMR. \xc3\x8en legislatura 2004-2008 P\xc3\xa9ter Eckstein-Kov\xc3\xa1cs a \xc3\xaenregistrat 599 de lu\xc4\x83ri de cuv\xc3\xa2nt \xc3\xaen 207 de \xc8\x99edin\xc8\x9be parlamentare. \xc3\x8en legislatura 2004-2008 P\xc3\xa9ter Eckstein-Kov\xc3\xa1cs a ini\xc8\x9biat 12 propuneri legislative din care 4 au fost promulgate legi. \xc3\x8en perioada 1 februarie 1999 - noiembrie 2000 P\xc3\xa9ter Eckstein-Kov\xc3\xa1cs a fost de asemenea membru al Guvernului Rom\xc3\xa2niei, cu portofoliul de ministru delegat pentru minorit\xc4\x83\xc8\x9bi na\xc8\x9bionale \xc3\xaen Guvernul Radu Vasile \xc8\x99i \xc3\xaen Guvernul Mugur Is\xc4\x83rescu._NEWLINE_La alegerile din 2008 P\xc3\xa9ter Eckstein-Kov\xc3\xa1cs a candidat pentru un nou mandat de senator. \xc3\x8en pofida sprijinului pe care l-a primit dincolo de apartenen\xc8\x9ba etnic\xc4\x83 a aleg\xc4\x83torilor (\xc3\xaentre sus\xc8\x9bin\xc4\x83torii s\xc4\x83i s-au num\xc4\x83rat istoricul Marius Oprea \xc8\x99i scriitorul Radu Filipescu), P\xc3\xa9ter Eckstein-Kov\xc3\xa1cs nu a ob\xc8\x9binut un nou mandat de senator. Alegerile din 2008 au fost astfel primele de dup\xc4\x83 1989 la care comunitatea maghiar\xc4\x83 nu a ob\xc8\x9binut nici un mandat de senator de Cluj._NEWLINE_A sus\xc8\x9binut acordarea unor drepturi civile cuplurilor formate din persoane de acela\xc8\x99i sex, care s\xc4\x83 permit\xc4\x83 acestora mo\xc8\x99tenirea bunurilor comune \xc8\x99i ob\xc8\x9binerea de credite bancare._NEWLINE_\xc3\x8en 6 ianuarie 2009 Traian B\xc4\x83sescu, pre\xc8\x99edintele Rom\xc3\xa2niei, a creat postul de consilier preziden\xc8\x9bial pe tema minorit\xc4\x83\xc8\x9bilor na\xc8\x9bionale \xc8\x99i l-a numit pe P\xc3\xa9ter Eckstein-Kov\xc3\xa1cs \xc3\xaen aceast\xc4\x83 func\xc8\x9bie. \xc3\x8en data de 1 septembrie 2011 Eckstein-Kov\xc3\xa1cs \xc8\x99i-a dat demisia din func\xc8\x9bia de consilier preziden\xc8\x9bial ca urmare a unui diferend de opinie ivit \xc3\xaentre el \xc8\x99i pre\xc8\x99edintele B\xc4\x83sescu pe tema proiectului minier de la Ro\xc8\x99ia Montan\xc4\x83._NEWLINE_La congresul UDMR din 26-27 februarie 2011 de la Oradea a candidat pentru func\xc8\x9bia de pre\xc8\x99edinte al acestei forma\xc8\x9biuni. A ob\xc8\x9binut 118 voturi reprezent\xc3\xa2nd 21% din op\xc8\x9biuni, fa\xc8\x9b\xc4\x83 de Hunor Kelemen, pe atunci ministru al culturii, care a ob\xc8\x9binut 371 de voturi, fiind ales astfel din primul tur de scrutin._NEWLINE_\xc3\x8en 23 iunie 2018 la Cluj-Napoca \xc3\xaen cadrul protestelor din Pia\xc8\x9ba Unirii, a anun\xc8\x9bat c\xc4\x83 pleac\xc4\x83 din UDMR, reclam\xc3\xa2nd \xe2\x80\x9dc\xc3\xa2rd\xc4\x83\xc8\x99ia\xe2\x80\x9d cu PSD \xc3\xaen modific\xc4\x83rile codurilor penale.'